San Hose (Kostarik)

**San Hose** ( [saŋ xoˈse]) om Kostarikan pälidn da kaikiš suremb lidn. Se om San Hosen agjan administrativine keskuz mugažo, mülüb sihe kantonaks.

## Istorii
Eländpunktan aluz om pandud vl 1737 kuti kontrabandistoiden žilo. Vl 1740 saudihe ph. Josifan-nazaretalaižen (lidnan nimi ispanijaks) jumalanpertin ühtenzoitmaha tulendad, no jondveden mairiž azoti žilon šingotest, vaiše tabakfabrik radoi. Vl 1824 uden ripmatoman valdkundan ezmäine Huan Mora Fernandes-ohjandai päti sauda ut pälidnad 24 km päivlaskmha vanhas Kartago-pälidnaspäi San Hose-žilon sijas.

San Hose ümbrištonke šingotase transportteiden sol'meks, turizman i opendusen keskuseks. Lidnaglomeracijan kogosüdäiprodukt oli US$30,2 mlrd ekvivalentas vl 2023.

## Geografijan andmused

Lidn sijadase valdkundan keskuzpalas, agjan pohjoižes, Kostarikan Keskuzalangištos.

Subekvatorialine klimat pehmdase mägitazangištoližel sijadusel korktusenke 1170 m ü.m.t.. Se om päivoikaz kuivan sezonan aigan i pil'vekaz vihmsezonas. Kun keskmäine lämuz om +21,8..+23,7 C° vodes läbi. Ekstremumad oma +11,7 C° (viluku) i +34,5 C° (sulaku). Il'man lämuz voib ületada +30 C° miččel taht kul. Paneb sadegid 1971 mm vodes, enamba semendkus-kezakus (268..280 mm kus), elokus (277 mm) i sügüz'kus-redukus (331..355 mm kus, vihmub läz joga päiväl), kuiv sezon oleskeleb tal'vkus-keväz'kus (6..33 mm kus). Kun keskmäine relätivine nepsuz vajehtase 77..87 % röunoiš semendkus-kül'mkus, 66..74 % tal'vkus-sulakus.

## Tobmuz

San Hose jagase üks'toštkümneks nimitadud ümbrikoks (), ned alajagasoiš rajonikš (). *Uruk*-ümbrik (*Uruca*) mülüb lidnha vaiše paloin.

Lidnan municipaline suim kogoneb 11 ühtnijaspäi (äilugu ), valitas heid nelläks vodeks. Lidnan Radonoigendajan tobmuden pämez' om alkal'd (), valičese kantonan kaikil eläjil nelläks vodeks, ühtenz' i kahtenz' varapämehed abutadas hänele. Edeližed alkal'dad oma Džonni Araja Mondž (*Johnny Araya Monge*, semendku 1998 — kezaku 2013, semendku 2016 — sulaku 2024), Sandra Garsia Peres (*Sandra García Pérez*, 2013−2016).

## Eläjad
Vl 2015 lidnan eläjiden lugu oli 333 981 ristitud. Enamba 2,1 mln ristituid elädas lidnaglomeracijas 2044 nellikkilometrad pindal (vn 2022 andmused), valdkundan ristitišton kaks' videndest.

## Transport
Avtobusad, ezilidnelektrojonused da taksid oma kundaližeks transportaks lidnas.

Rahvahidenkeskeine civiline *Huan Santamaria*-lendimport (*SJO / MROC*, 6,2 mln passažiroid vl 2023) sijadase kaks'kümnes kilometras päivlaskmha lidnan keskuzpalaspäi Alahuel-ezilidnas. Lendimport om nimitadud rahvahanvägimehen mödhe, kudamb pölištui vl 1856 kaičemha ičeze mad amerikaižid flibustjeroid vaste. Tehtas reisid Keskuzamerikan maihe, AÜV:oiden i Evropan järedoihe lidnoihe, Suviamerikan pohjoižihe pälidnoihe. Toine pen' rahvahidenkeskeine openduzlendimport Tobias Bolanjos-pilotan nimed (*SYQ / MRPV*, 32 tuh. passažiroid vl 2017) radab kahesas kilometras lodeheze lidnan röunaspäi Pavas-ezilidnas, sišpäi om čarterreisid valdkundadme, kävutase penel aviacijal mugažo.

## Galerei

General view Plaza de la Democracia Museo Nacional CRI 01 2020 4465.jpg|Nacionaline muzei i Demokratijan torg (2020)
Metropolitan Cathedral in San Jose, Costa Rica.jpg|San Hosen metropolitenine katoline päjumalanpert', vn 2011 nägu
Torre Universal de Costa Rica.jpg|*Torre Universal* («Universaline čuhunduz») vl 2020
Teatro Popular Melico Salazar 2019.jpg|*Teatro Popular Melico Salazar* (2019)
Estadio Nacional de Costa Rica, 2011.jpg|Kostarikan nacionaline stadion lidnan keskuzpalas vl 2011
Hospital Calderón Guardia, Costa Rica.JPG|Läžundkodi Kal'deron Guardian nimed vl 2013


## Homaičendad


## Irdkosketused
* San Hose-lidnan municipalitetan oficialine sait (''msj.go.cr'').